Miturut ngendikane, sistem kerjane alat terapi iki mung adhedhasar reaksi elektrolisis sing wis kerep kanggo praktek murid SMP lan SMA. Yaiku, reaksi kimia sarana nyetrumake aliran listrik menyang cairan. Ora beda karo alat sing digunakake kanggo nyepuh perhiasan. Alat kasebut ora ana manfaate apa-apa kanggo ngundhakake kesehatan. Malihe rupa banyu iku ora disebabake dening racun sing metu saka awak, ning saka logam sing digunakake kanggo elektroda/elemen. Yen elektrodane saka wesi, upamane, banyune malih dadi abang semu soklat, merga kandhutan wesi ana elektroda mau luntur. Yen logam sing dienggo stainless steel, rupane malih ijo semu ireng. Yen sing dienggo logam liya, malihane iya seje maneh. Banyu sing dienggo “terapi” iku banyu tawa biasa. Lumrahe diwenehi uyah. Saya akeh uyahe, saya cepet banyune malih rupa.